YouTube waarsku oor ‘Kill the Boer’Argieffoto bloot ter illustrasie. (Foto: Unsplash) Die gelykheidshof in Johannesburg beskou nié die lied “Kill the Boer” as haatspraak nie, maar volgens die videoplatform YouTube is dit wel die geval. Die gewilde platform het pas ŉ video verbied van lede van die EFF wat die omstrede lied buite die gelykheidshof sing aangesien dit op haatspraak neerkom. Die joernalis en politikus Renaldo Gouws, wat die video op YouTube gelaai het, sê hy vind dit “ironies”. Gouws sê aan Maroela Media hy het met die oplaai van die video ŉ boodskap van YouTube ontvang waarin hy in kennis gestel is dat die inhoud van die video nie geskik is vir advertensiedoeleindes nie omdat dit op haatspraak neerkom. Hoewel YouTube nie die video verwyder het nie, verhoed die platform Gouws om as joernalis enige vergoeding daarvoor te ontvang. Gouws het besluit om teen YouTube se besluit te appelleer en het aangevoer dat hy bloot oor ŉ hofsaak verslag gelewer het. YouTube het egter met sy beslissing volstaan dat die video nié aan die platform se riglyne voldoen nie. Die video is Donderdag opgeneem kort nadat regter Edwin Molahlehi AfriForum se aansoek teen Julius Malema en die EFF oor die lied met koste van die hand gewys het. Daar kan in die video van enkele sekondes lank gesien word hoe lede van die EFF uit volle bors “Kill the Boer” sing terwyl Ernst Roets, hoof van beleid en aksie by AfriForum, verslaggewers buite die gelykheidshof rakende die uitspraak toespreek. Die lied is reeds vroeër deur die Menseregtekommissie (MRK) tot haatspraak verklaar. AfriForum wou egter hê die hof moet Malema en sy aanhangers verbied om dit te sing. Die hof het egter bevind dat AfriForum nie voldoende bewyse kon lewer dat die lied geweld veroorsaak het en gevolglik op haatspraak neerkom nie.